**OBRAZLOŽENJE GODIŠNJEG IZVJEŠTAJA O IZVRŠENJU FINANCIJSKOG PLANA**

**HRVATSKOG POVIJESNOG MUZEJA**

**ZA RAZDOBLJE OD 01.01.2023. DO 31.12.2023. GODINE**

**Predsjednik Upravnog vijeća**

**Hrvatskog povijesnog muzeja**

**Gordan Ravančić**

Prema članku 86. Zakona o proračunu (Nar. nov., br. 144/21.) ravnateljica Hrvatskog povijesnog muzeja predlaže Godišnji izvještaj o izvršenju Financijskog plana Hrvatskog povijesnog muzeja za razdoblje od 01.01.2023. do 31.12.2023. godine.

**OPĆI DIO**

SAŽETAK RAČUNA PRIHODA I RASHODA I RAČUNA FINANCIRANJA

Godišnjim izvještajem o izvršenju Financijskog plana Hrvatskog povijesnog muzeja za 2023. godinu iskazani su podaci o planiranim prihodima i primicima i rashodima i izdacima kroz izvorni plan i tekući plan te podaci o njihovu izvršenju u 2023. godini.

Ostvareni prihodi iznose 6.404.144,95 eura. U odnosu na izvršenje prethode godine ostvareni prihodi su se povećali za 361,38 % dok su se u odnosu na plan po rebalansu također povećali za 117,82 %.

Ostvareni ukupni rashodi za redovnu djelatnost iznose 7.173.437,19 eura. U odnosu na izvršenje prethodne godine rashodi su se povećali za 364,39 % a u odnosu na plan po rebalansu su se smanjili za 131,97 %.











Broj zaposlenih u Hrvatskom povijesnom muzeju na dan 31.12.2023. godine iznosi 31.

IZVJEŠTAJ O PRIHODIMA I RASHODIMA PREMA IZVORIMA FINANCIRANJA

Prihodi

Ostvareni ukupni prihodi za redovnu djelatnost iznose 1.286.184,28 eura. U odnosu na izvršenje prethodne godine ostvareni prihodi za redovnu djelatnost su se povećali za 113,65 % dok su se u odnosu na plan po rebalansu smanjili za 81,53 %.

Ostvareni ukupni vlastiti prihodi za redovnu djelatnost iznose 25.360,47 eura. U odnosu na izvršenje prethodne godine ostvareni vlastiti prihodi su se povećali za 162,98 % dok su se u odnosu na plan po rebalansu smanjili za 84,87 %.

Ostvareni ukupni ostali prihodi za posebne namjene iznose 9.299,00 eura. U odnosu na izvršenje prethodne godine ostvareni ostali prihodi za posebne namjene su se povećali za 638,22 %, dok su se u odnosu na plan po rebalansu također povećali za 135,38 %. U strukturi prihoda za posebne namjene prihodi od prodaje ulaznica iznose 1.299,00 eura odnosno 13,97 %.

Ostvareni ukupni prihodi iz proračuna Grada Zagreba iznose 21.850,00 eura. U odnosu na izvršenje prethodne godine ostvareni prihodi iz proračuna Grada Zagreba su se povećali za 172,43 % dok su u odnosu na plan po rebalansu ostali isti.

Ostvareni ukupni prihodi iz proračuna Ministarstva kulture i medija (izvor 52) iznose 1.984.930,32 eura. Odnose se na prihode potrebne za konstruktivnu obnovu, nisu planirani u prethodnoj godini i nisu planirani na rebalansu.

Ostvareni ukupni prihodi iz Fonda solidarnosti iznose 3.076.520,88 eura. U odnosu na izvršenje prethodne godine ostvareni prihodi su se povećali za 503,78 % dok su u odnosu na plan po rebalansu smanjili za 80,97 %.

Rashodi

Ostvareni ukupni rashodi za redovnu djelatnost iznose 1.247.811,18 eura. U odnosu na izvršenje prethodne godine ostvareni rashodi za redovnu djelatnost su se povećali za 108,52 % dok su se u odnosu na plan po rebalansu smanjili za 79,10 %.

Ostvareni ukupni vlastiti rashodi za redovnu aktivnost iznose 30.145,95 eura. U odnosu na izvršenje prethodne godine ostvareni vlastiti rashodi su se povećali za 115,87 %, dok su se u odnosu na plan po rebalansu povećali za 100,08 %.

Ostvareni ukupni rashodi za posebne namjene iznose 5.766,02 eura. U odnosu na izvršenje prethodne godine ostvareni rashodi za posebne namjene su se povećali za 460,83 %, dok su se u odnosu na plan po rebalansu smanjili za 83,94 %.

Ostvareni ukupni rashodi iz proračuna Grada Zagreba iznose 7.709,06 eura. U odnosu na izvršenje prethodne godine ostvareni rashodi iz proračuna Grada Zagreba su se smanjili za 60,84 % dok su se u odnosu na plan po rebalansu također smanjili za 35,28 %.

Ostvareni ukupni rashodi iz proračuna Ministarstva kulture i medija (izvor 52) iznose 3.017.430,86 eura. Odnose se na rashode potrebne za konstruktivnu obnovu, nisu planirani u prethodnoj godini i nisu planirani na rebalansu.

Ostvareni ukupni rashodi iz Fonda solidarnosti iznose 2.864.574,92 eura. U odnosu na izvršenje prethodne godine ostvareni prihodi su se povećali za 367,80 % dok su se u odnosu na plan po rebalansu smanjili za 75,40 %.



IZVJEŠTAJ O RASHODIMA PREMA FUNKCIJSKOJ KLASIFIKACIJI



Rashodi prema funkcijskoj klasifikaciji u 2023. godini iznose 7.173.437,19 eura.

**POSEBNI DIO**

IZVJEŠTAJ PO PROGRAMSKOJ KLASIFIKACIJI

Prihodi

Ostvareni ukupni prihodi za programsku djelatnost iznose 280.418,22 eura. U odnosu na tekući plan smanjili su se za 67,89 %.

Ostvareni vlastiti prihodi za programsku djelatnost iznose 00,00 eura, dok planirani prihodi iznose 132,72 eura.

Ostvareni prihodi iz proračuna Grada Zagreba iznose 21.850,00 eura.

Rashodi

Ostvareni rashodi za programsku djelatnost iznose 269.716,49 eura. U odnosu na plan po rebalansu rashodi su se smanjili za 65,30.

Ostvareni vlastiti rashodi za programsku djelatnost iznose 3.439,21 eura.

Ostvareni rashodi iz proračuna Grada Zagreba iznose 7.709,06 eura. U odnosu na plan po rebalansu su se smanjili za 35,28 %.









Obrazloženje programa:

RESTAURACIJA MUZEJSKE GRAĐE

Restaurirani predmeti u 2023. godini su: akvareli Otona Ivekovića za retrospektivu održanu u Galeriji Klovićevi dvori:

1.Dubovac, HPM/PMH-24717;

2.Gvozdansko, HPM/PMH-24719;

3.Klek i Ogulin, HPM/PMH-24720;

4.Opatija Topusko, HPM/PMH-24721;

5.Slunj, HPM/PMH-24722;

6.Sv. Ana u Bastaji, HPM/PMH-24723;

7.Trsat, HPM/PMH-24725;

8.Zrin, HPM/PMH-24726;

9.Prelaz 42. domobranske zvane „vražje“ divizije preko Drine kod Batara 13. rujna 1914., HPM/PMH-31171;

10.Zastava s ugarsko-hrvatskim grbom, 19. st., HPM-100973;

11.Komad zatvorskog zida s natpisom „ŽIVJELA SOVJETSKA HRVATSKA“, Zagreb, 1941., HPM/MRNH-TP-1439.

Usluge restauracije obavili su vanjski suradnici restauratori s potrebnim licencama za rad na kulturnim dobrima a na temelju Rješenja Gradskog zavoda za zaštitu spomenika kulture i prirode Grada Zagreba.

STALNI POSTAV – STRUČNI RAD NA IZRADI MUZEOLOŠKE KONCEPCIJE STALNOG POSTAVA HRVATSKOG POVIJESNOG MUZEJA

S ciljem razrade Idejnog projekta stalnog postava u obje palače HPM-a koje su trenutno u obnovi nakon potresa, Muzej je angažirao vanjske suradnike povjesničare i muzeologe. Proveo je anketu istraživanja publike u vezi koncepcije te budućih cjelina stalnog postava te definirao i balansirao prikaz tema koje će se kronološki raspodijeliti u dva objekta. Idejni projekt stalnog postava financirao se sredstvima Fonda solidarnosti. Ujedno, izvršeno je stručno putovanje u obnovljeni Narodni muzej u Pragu kao referentnu ustanovu sa sličnim prostornim rješenjem nacionalnog muzeja i postava raspoređenim u dva objekta.

„HISMUS Parkour“ - ciklus izložbi i aktivnosti za vrijeme obnove Hrvatskog povijesnog muzeja - izložbe iz fundusa

HPM je tijekom 2023. ostvario izložbu "10 ljeta Europe" ususret obljetnici pridruživanja Republike Hrvatske Europskoj uniji. Izložba je bila postavljena na Europskom trgu u srpnju 2023. na solarnim panelima, a prati je vodič zadanog formata ciklusa HISMUS PARKOUR kojim se bilježe aktivnosti tijekom obnove. Prezentirana i obrađena građa na zadanu temu isključivo je iz fundusa HPM-a. Izložba je dvojezična (hrv - eng jezik). Ujedno, HPM je naručio izradu komunikacijske strategije s ciljem vidljivosti obzirom na činjenicu da Muzej nema zaposlenog djelatnika za odnose s javnošću i marketing te smatra nužnim poraditi na vidljivosti svih aktivnosti koje provodi za vrijeme obnove.

PREVENTIVNA ZAŠTITA MUZEJSKE GRAĐE

Program preventivne zaštite muzejske građe Hrvatskoga povijesnog muzeja od potresa 2020. godine, ciljano je usmjeren prema mjerama zaštite fundusa. Programom je osigurana kontinuirana preventivna aktivnost usmjerena na zaštitu fundusa koja se pokazala učinkovitim i svrsishodnim ulaganjem uslijed potresa. Sukladno planiranim aktivnostima, kupljeni su materijali za opremanje i zaštitu muzejskih predmeta u vanjskoj čuvaonici (zamjena zaštitne ambalaže), nabavljeni materijali i sredstva za opremanje muzejske građe u svrhu posudbi predmeta za izložbe drugim muzejskim institucijama za potrebe izložbe te transport umjetnina.

PROJEKT CJELOVITE OBNOVE HRVATSKOG POVIJESNOG MUZEJA

Sredstva se odnose na obnovu Palače hidrometeorološkog zavoda i Palače Vojković-Oršić-Kulmer-Rauch, odnosno one rashode koji nisu bili obuhvaćeni Fondom solidarnosti ili pak nisu bili prihvatljivi (npr. voditelj projekta gradnje i voditelj administriranja projekta). Pod navedenim kontima detaljnije su opisane vrste troškova - usluge i radovi na objektima. Ujedno pod ovim su programom iskazane su i investicije koje se tiču tekućega održavanja objekata u kojima djeluje HPM. NAPOMENA: Otkup se realizirao iz ušteda programskih sredstava.

OTKUP MUZEJSKE GRAĐE

Ugovorima o kupoprodaji otkupljeni su slijedeći predmeti s ciljem popunjavanja fundusa HPM-a: Ukrasni tanjur od kamenine s oslikanom hrvatskom zastavom i natpisom „Živila Hrvatska“, 19.st.;rukopisna knjiga Josipa Franje Mikuleca „Collection by Mikulec“, poč. 20.st.; Sofa, dio bidermajerske garniture, sred. 19.st.; Stolice, 3 komada, dio bidermajerske garniture, sred. 19.st.; Ogledalo u crnom okviru, sred. 19.st.; Svijećnjaci, porculan i pozlaćena mjed, dva komada, oko 1880-te; Stolić za igru s pomičnom pločom i šahovskim figurama, prva pol. 19. st.; Luster drveni za šest svijeća, 19. st.; Stolne lampe, oslikani porculan, dva komada, druga pol. 19. st.; Dva okrugla stolića, sred. 19.st; Bista Platona, mesing; 19. st.; „Optimist“, ulje na platnu u zlatnom okviru, sred. 19.st.; „Pesimist“, ulje na platnu u zlatnom okviru, sred. 19.st.; Neutvrđeni autor: „Kancelar Kaunitz“, ulje na platnu, 18. st.; kalup za izradu livreja neutvrđene plemićke obitelji, druga polovica 19 st.; Oleografija Otona Ivekovića, *Juriš Nikole Šubića Zrinskog iz Sigeta,1893.*

„ZABORAVLJENI PROGON NEPOĆUDNIH - GENOCID NAD ROMIMA U NEZAVISNOJ DRŽAVI HRVATSKOJ“– tematska izložba

Izložba radnog naslova „Zaboravljeni progon nepoćudnih -genocid nad Romima u Nezavisnoj Državi Hrvatskoj“ zajednički je projekt institucija - Hrvatskog povijesnog muzeja i Instituta društvenih znanosti Ivo Pilar.

Povijesna tematska izložba planirala se otvoriti za vrijeme održavanja plenuma Međunarodnog saveza za sjećanje na Holokaust (IHRA) u Zagrebu krajem studenog. Međutim kako se obnova depoa Galerije Klovićevi dvori odužila dogovoreni izložbeni podrumski prostor nije bio dostupan za realizaciju. Do studenog su odrađena terenska istraživanja po arhivskim, muzejskim i knjižničnim ustanovama, napravljena idejna koncepcija izložbe s vanjskim suradnikom, stručnjakom na polju istraživanja genocida nad Romima sa Instituta ivo Pilar te razrađen scenarij. Načinjeni su tekstovi za katalog te načinjena recenzija istih. Preduvjet za realizaciju je dakle osiguranje prostora budući da HPM nakon potresa nema vlastiti izložbeni prostor i ovisi o drugim institucijama. Program je djelomično ostvaren.

Pedagoški program HPM-a u povodu 28. Edukativne muzejske akcije "ZAJEDNO" i Međunarodnog dana muzeja

U okviru Akcije organiziran je zajednički edukativni program Hrvatskog povijesnog muzeja i Arheološkog muzeja u Zagrebu HISMUS I AMZ - ZA(JEDNO). Program je obuhvaćao kreativne radionice, interaktivno predavanje i stručno vodstvo po izložbi „Finds stories“, uz rješavanje radnih zadataka u izložbenom prostoru te završnu prezentaciju stečenoga znanja od strane sudionika u sklopu posebne izložbe povodom obilježavanja Dana škole i završetka školske godine 2022./2023. U sklopu programa učenici su prošli nekoliko edukativnih radionica. Prva je bila radionica „Dajem kraljevstvo za konja“, „Javljam ti se iz Egipta“ i „Finds Stories“, uz stručno vodstvo po istoimenoj izložbi. Program je bio besplatan. Broj posjetitelja programa: 976 učenika osnovnih škola u mjesec dana održavanja akcije (18.04. do 18. 05.2023.).

Tematske pedagoško-edukativne radionice Hrvatskog povijesnog muzeja tijekom 2023. godine – #HISMUS KOD VAS

Muzej je tijekom 2023. organizirao gostujuće i pop-up radionice pod geslom #HISMUS KOD VAS u odgojno-obrazovnim ustanovama Grada Zagreba. Radionice su se sastojale od predavanja uz pomoć PowerPoint prezentacije te uvida u originalne predmete iz fundusa Hrvatskog povijesnog muzeja. Sve radionice popraćene su radnim zadatcima, kreativnim igrama i interaktivnim metodičkim vježbama. Uz radionice korištena je metoda oživljene povijesti, što se napose dopalo učenicima i nastavnicima u približavanju povijesno važnih osoba. Ujedno popisu tematskih radionica Muzeja dodane su i četiri nove – „Plava krv, crna tinta“, „Dajem kraljevstvo za konja!“, „Az buki vjedje“ te „Finds stories“ koja se izvodi u suradnji s Arheološkim muzejom u Zagrebu, u sklopu istoimene izložbe.

Zaključno, ukupno su održane 24 radionice na 8 različitih tema iz hrvatske prošlosti, u ciklusu terenskih edukativnih radionica. Na radionicama je sudjelovalo ukupno 421 sudionik, djeca i učenici predškolske, osnovnoškolske i srednjoškolske dobi iz 5 odgojno-obrazovnih ustanova iz Zagreba i okolice. Ulaz na sve programe bio je besplatan.

„III. ZRINIJADA“ – edukativni program u suradnji s odgojno obrazovnim ustanovama

31. svibnja 2023. održana je III. Zrinijada – natjecanje učenika hrvatskih osnovnih škola koje baštine Zrinske, u znanju o povijesti obitelji Zrinski. U ovogodišnjem natjecanju, koje se održalo drugu godinu za redom u Muzeju Međimurja Čakovec - suorganizatoru i muzeju domaćinu, sudjelovao je rekordni broj natjecatelja – iz čak 13 hrvatskih osnovnih škola koje baštine Zrinske. Četveročlane timove učenika pripremali su i pratili njihovi mentori, a predvodili kapetani timova. Timovi su morali uspješno proći kroz kreativne i zadatke znanja, kviz znanja na ispadanje te Escape room avanture u kojoj su se morali uspješno snaći i izbaviti iz „zatočeništva“ te pronaći izgubljeno blago Zrinskih u Starome gradu.

NABAVA RAČUNALNE OPREME ZA NADOGRADNJU I POBOLJŠANJE INFORMACIJSKOG SUSTAVA

Hrvatski povijesni muzej svoju djelatnost prilagođava novim uvjetima prema obnovi nakon potresa i realizaciji stalnog postava. Nabava računalne opreme te nadogradnja i poboljšanje informacijskog sustava u narednom periodu bili su nužni kako bi se osigurao nesmetani rad djelatnika u vanjskoj čuvaonici u koju je sredinom 2022. preseljen fundus Hrvatskog povijesnog muzeja iz Palače u Matoševoj. Ujedno su zbog dotrajalosti kupljena nova sredstva za rad i ona potrebna za provođenje poslova digitalizacije te terenskoga rada

DIGITALIZACIJA FUNDUSA

Cilj programa je povećanje broja mrežno dostupnih digitalnih objekata stvaranjem online kataloga na mrežnim stranicama Muzeja kako bi građa postala vidljiva širem krugu korisnika napose nakon razornog potresa zbog kojih je HPM do daljnjega zatvoren za javnost. Uz to što se korisnicima omogućava jednostavniji pristup povećava se zaštita muzejske građe i muzejske dokumentacije te online dostupnost u digitalnom okruženju.

Digitalizirano je 4500 tisuće negativa iz Zbirke fotografija, filmova i negativa za koje HPM nema potrebnu opremu. Ujedno uz digitalizaciju, obrađeni su meta podatci i pridruženi zapisima u bazi podataka HPM-a.

Međunarodna suradnja - gostovanje izložbe i edukativnog radioničkog programa SOME WERE NEIGHBORS: CHOICE, HUMAN BEHAVIORS AND THE HOLOCAUST (United States Holocaust Museum, Washington, DC)

Program je uvršten rebalansom u programske aktivnosti HPM-a u dogovoru s Osnivačem Muzeja uoči hrvatskog predsjedanja IHRA-om (Međunarodnog saveza za sjećanje na Holokaust), a u projekt je uključen i JUSP Jasenovac. Održana je edukativna radionica s kolegama iz USHMM-a koja se održala od 5. do 7. lipnja 2023. Na radionici je bilo prisutno 20 sudionika: muzejskih pedagoga, profesora povijesti i studenata katedre za Judaistiku, a radionicu su moderirali hrvatski stručnjaci i edukatori suradnici USHMM-a. Obavljen je i terenski odlazak u JUSP Jasenovac. Radionica je imala za svrhu razmatrati materijal za hrvatske plakate odnosno odabir građe za hrvatski suplement američke izložbe SWN. Hrvatski tekst je napisan i recenziran te dizajnirani plakati i likovno oblikovana izložba. Program je djelomično realiziran budući da je izložba odgođena.

**Izvještaj o zaduživanju na domaćem i stranom tržištu novca i kapitala u 2023. godini**

Hrvatski povijesni muzej nema sklopljenih ugovora o zaduživanju na domaćem i stranom tržištu novca i kapitala.

**Izvještaj o danim zajmovima i potraživanjima po danim zajmovima**

Hrvatski povijesni muzej nema danih zajmova niti potraživanja za dane zajmove.

**Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova**

Hrvatski povijesni muzej na dan 31.12.2023. godine ima 4.567,11 eura nenaplaćenih potraživanja za prihode od prodaje proizvoda i robe te pruženih usluga.

Hrvatski povijesni muzej na dan 31. prosinca 2023. godine nema evidentiranih postupaka koji bi rezultirali potencijalnim obavezama po osnovi sudskih sporova.

U Zagrebu, 13.03.2024. godine